《驸马沐公席上和秋官吴侍郎韵》
明代·陈琏

金织麒麟衬座茵，琼筵雅集总嘉宾。共誇风采如何晏，盛说诗名迈李绅。

寒菊尚含冬里雪，老梅已放腊前春。兴来政喜观图画，谁写丹青妙入神。

作者简介：（1370—1454）明广东东莞人，字廷器，别号琴轩。洪武二十三年举人，入国子监。选为桂林教授。严条约，以身作则。永乐间历许州、扬州知府，升四川按察使，豪吏奸胥，悉加严惩。宣德初为南京国子祭酒。正统初任南京礼部侍郎。致仕。在乡逢黄萧养起义，建镇压制御之策。博通经史，以文学知名于时，文词典重，著作最多，词翰清雅。有《罗浮志》、《琴轩集》、《归田稿》等。